René Christensen (DF), 2011-02-24:
Det her synes jeg faktisk er en rigtig spændende debat, og vi må også sige, at for os i Dansk Folkeparti er familielivet meget centralt.
Ministeren talte meget om de her ting, som vi har gennemført, og det vil jeg ikke gentage, men starte et helt andet sted.
Det, jeg gerne vil tage fat i, er, hvad en familie egentlig er i dag.
Som det også blev sagt, er der faktisk i dag 37 forskellige definitioner på, hvad en familie er.
Når man spørger befolkningen, om de synes, at deres familieliv og deres arbejdsliv hænger godt sammen, viser den rapport, der ligger fra Arbejdslivskommissionen, at 30 pct. af de adspurgte faktisk siger, at de har problemer med at få det til at virke.
Samtidig vil det så også sige, at 70 pct. mener, at det fungerer godt.
Man skal altid huske den anden del, når man sådan snakker i procenttal.
Vi mener helt bestemt, at det er en udfordring, at 30 pct. af forældrene mener, at arbejdsliv og deres familieliv ikke hænger sammen.
Så kan man spørge: Hvordan skal vi så få løst det?
Der tror jeg, det er utrolig vigtigt at kigge på, hvordan vi servicerer de her borgere, hvad det er for en livsstil, borgerne har, og hvilke muligheder borgerne har.
Der er netop også kommet en rapport fra RKI, som viser, at der, når man kommer ud i yderområderne, faktisk er 10 pct. af borgerne, der er registreret i RKI på grund af dårlig økonomi.
Er der noget, der kan skabe problemer i familierne, er det dårlig økonomi.
Det kan give uvenskab, det kan give skilsmisser, det kan give mange ting.
Derfor tror jeg faktisk, at det, når man snakker familieliv, også handler om alt muligt andet.
Det handler også om uddannelse i yderområderne, det handler om alle de andre ting ud over familien.
Samtidig handler det også om, at forældrene tager det ansvar, det er at sætte børn i verden.
Vi ser i dag, at skilsmisseprocenterne stiger dag for dag, og det giver også udfordringer for familierne med de skilsmisser.
Det er desværre blevet sådan, at når vi kigger på os selv som mennesker, kigger vi på os selv og ikke på vores familie.
Det er sådan i dag, at livet som single skal leves hele livet.
Om man er 30, 40 eller 50 år, skal man have det hurtige liv og det spændende liv på sin egen måde.
Det er sørgeligt at se, at skilsmisseantallet stiger, som det gør.
Det er sørgeligt at se, at så mange børn har så mange udfordringer i forhold til deres forældre.
Det er sørgeligt, at vi, hver eneste gang vi sidder i satspuljeforhandlinger, skal sidde og kigge på, hvor mange børn der reelt bliver misrøgtet i deres familier.
Det er sørgeligt at se, og der ligger et kæmpe ansvar.
Når to voksne mennesker vælger at få børn sammen, får de et kæmpe ansvar, det skal man huske, og det kan vi altså ikke lave om på herinde.
Der må vi sige, at der er et sket et skred i forhold til, hvordan man værdsætter den familie, man har.
Så vil jeg spørge: Hvad er det så, vi skal gøre for at få arbejdslivet til at hænge sammen?
En ting, som vi synes er utrolig godt man har gjort, er bl.a. det, at man kan flytte daginstitutionen hen over kommunegrænsen.
Til de kommuner, som desværre nu er begyndt at lukke ned for det med at tage børn udefra, er det vigtigt at sige, at det skal de holde op med, for det kan hjælpe rigtig mange børnefamilier, at man kan tage sit barn med hen over kommunegrænsen, aflevere sit barn i en institution, som man har tillid til, på vej på job, så man pludselig får mere frihed.
Der må vi sige, at det er sørgeligt at se, at der faktisk er kommuner nu, der, fordi de har mulighed for det, er begyndt at lukke ned for at tage børn fra andre kommuner, og det vil vi holde øje med i Dansk Folkeparti.
Jeg har været inde på rapporten i forhold til barsel og andet, og jeg vil sige, at der jo i dag er mulighed for, at mænd også kan tage barsel.
Det er jo faktisk sådan, at manden og kvinden kan dele de sidste 32 uger, og der må jeg sige, at jeg har tillid til, at man, når en mand og en kvinde har fået et barn sammen, så vælger den løsning, der er bedst.
Jeg vil også vende det om og sige, at jeg faktisk tror, at nyfødte børn har det rigtig godt sammen med deres mor.
Selv om der er mange, der vælger amning fra i dag, viser alle undersøgelser faktisk, at det er utrolig vigtigt, at man også ammer i starten, når man har fået et lille barn, og det kan mænd altså ikke gøre endnu.
Så kvinderne er nok nødt til at være sammen med deres børn i lidt tid, i hvert fald til at starte med.
Så vil jeg vende tilbage til nogle af anbefalingerne – og jeg skal gøre det meget kort, kan jeg se på formanden.
En del af de ting, der ligger, mener vi helt bestemt er noget, der skal aftales mellem arbejdsmarkedets parter.